**Najčastejšie sa vyskytujúce nedostatky v rámci administratívneho overovania ŽoNFP**

Na základe preskúmania predloženej žiadosti o nenávratný finančný príspevok (ďalej len ,,ŽoNFP“) je žiadateľ najčastejšie informovaný, že vo vzťahu k  ŽoNFP boli identifikované pochybnosti o pravdivosti alebo úplnosti ŽoNFP alebo jej príloh a na základe uvedených skutočností je v súlade s § 19 ods. 5zákona č. 292/2014 Z. z. o poskytovaní príspevku z európskych štrukturálnych a investičných fondov a o zmene a doplnení niektorých zákonov v znení neskorších predpisov a následne vyzvaný na predloženie nasledujúcich dokumentov a informácií:

**Vo formulári ŽoNFP:**

* v časti **Identifikácia projektu** žiadateľ nesprávne zaradí projekt s relevanciou k RIUS/UMR;
* v časti **7.2 Spôsob realizácie aktivít projektu** žiadateľ neuvedie, ako je/bude v projekte zabezpečené, že stavebné objekty sú plne bezbariérové a v súlade s princípmi univerzálneho a navrhovania podľa čl. 9 a 19 Dohovoru OSN o právach osôb so zdravotným postihnutím (žiadateľ neuvedie konkrétne konštrukčné riešenie pre zabezpečenie bezbariérového prístupu pre stavebný objekt);
* v časti **7.3 Situácia po realizácii projektu a udržateľnosť projektu** žiadateľ podrobne nevysvetlí/nepopíše cieľové hodnoty merateľných ukazovateľov projektu (výpočet merateľného ukazovateľa projektu);
* v časti **7.4 Administratívna a prevádzková kapacita žiadateľa** žiadateľ nedostatočne popíše administratívne kapacity na zabezpečenie implementácie projektu bez uvedenia konkrétnych osôb zodpovedných za jednotlivé činnosti a bez uvedenia príslušnej odbornej praxe;
* v časti **9.1 Aktivity projektu realizované v oprávnenom území OP** žiadateľ nesprávne pridelené hlavné aktivity projektu, resp. žiadateľ si neuvedie všetky aktivity projektu, ktoré realizuje v projekte;
* v časti **10. Aktivity projektu a očakávané merateľné ukazovatele** žiadateľ k jednotlivým MU priradí chybne typ závislosti v rozpore s prílohou výzvy Zoznam merateľných ukazovateľov; žiadateľ uvedie nesprávne hodnoty (relevantné hlavne u ukazovateľov energetickej efektívnosti); žiadatelia uvádzajú aj nerelevantné MU s nulovými hodnotami;
* v časti **10.1 Aktivity projektu a očakávané merateľné ukazovatele** žiadateľ neuvedie správny typ závislosti ukazovateľa, čo môže mať vplyv na celkovú cieľovú hodnotu ukazovateľa;
* v časti **Verejné obstarávanie** žiadateľ neuvedie, aké verejné obstarávanie plánuje/má realizované v rámci projektu a neidentifikuje druh obstarávania, ktoré bude v rámci daného projektu realizovať.

**Zoznam povinných príloh ŽoNFP:**

* pri **podmienke, že žiadateľ nie je podnikom v ťažkostiach,** žiadateľ nepredloží Test podniku v ťažkostiach v zmysle prílohy č.1 Metodického usmernenia RO pre IROP č. 9 k určeniu podniku v ťažkostiach);
* pri **investičných projektoch,** kde celkové oprávnené výdavky sú vyššie ako 1 mil. EUR žiadateľ nesprávne predloží Finančnú analýzu projektu za referenčné obdobie;
* pri **podmienke, že žiadateľ má vysporiadané majetkovo-právne vzťahy a povolenia na realizáciu aktivít projektu:**
* žiadateľ nepredloží právoplatné rozhodnutie príslušného stavebného úradu alebo iné povolenie podľa platnej legislatívy týkajúcej sa územného plánovania a stavebného poriadku, resp. oznámenie stavebného úradu, že nemá námietky voči predloženému stavebnému ohláseniu;
* žiadateľ nepredloží projektovú dokumentáciu stavby overenú autorizovanou osobou a v stavebnom konaní;
* žiadateľ nepreukáže, že nehnuteľnosti /pozemky a stavby/ a hnuteľné veci, na ktorých dochádza k realizácii projektu sú vo výlučnom vlastníctve žiadateľa,
* pri **podmienke oprávnenosti z hľadiska súladu s horizontálnymi princípmi** žiadateľ v opise projektu neuvedie ako je/bude v projekte konkrétne zabezpečené, že stavebné objekty (verejne prístupné priestory a verejne prístupné budovy) sú plne bezbariérové v súlade s princípmi univerzálneho navrhovania podľa čl. 9 a 19 Dohovoru OSN o právach osôb so zdravotným postihnutím a napĺňa požiadavky v súlade s vyhláškou MŽP SR č. 532/2002 Z. z a zákonom č. 50/1976 Zb. o územnom plánovaní a stavebnom poriadku (žiadateľ uvedie aké konkrétne opatrenia vykoná pre zabezpečenie súladu s vyššie uvedenými predpismi);
* pri **podmienke oprávnenosti z hľadiska plnenia požiadaviek v oblasti posudzovania vplyvov na životné prostredie** - žiadateľom predloženej povinnej prílohe sa často vyskytuje nesúlad miesta realizácie projektu s predloženou ŽoNFP ako aj jej prílohami;
* pri **podmienke oprávnenosti z hľadiska preukázania súladu s požiadavkami v oblasti dopadu plánov a projektov na územia sústavy území NATURA 2000** - žiadateľom predloženej povinnej prílohe sa často vyskytuje nesúlad miesta realizácie projektu s predloženou ŽoNFP ako aj jej prílohami;
* pri **podmienke, že výdavky projektu sú oprávnené**, žiadateľ predloží nesprávnu/neúplnú dokumentáciu k oprávnenosti výdavkov, konkrt.:
* rozpočet projektu a podrobný položkový rozpočet projektu nie je v súlade s prílohou č. 3.f.1,
* podklady k rozpočtu: absentuje prieskum trhu preukazujúci stanovenie výšky výdavku v ŽoNFP, rozpočet projektu a výkaz výmer nie je overený autorizovanou osobou,
* v prípadoch, kedy konkrétna aktivita projektu bola vysúťažená cez VO pred podaním ŽoNFP, žiadateľ nepriloží k ŽoNFP zmluvu s dodávateľom;
* žiadateľ často zmení alebo doplní údaje v ŽoNFP alebo v prílohách nad rámec požadovaný **Výzvou na doplnenie chýbajúcich náležitostí ŽoNFP**;
* žiadatelia **do ITMS2014+ nenaimportujú všetky vyžadované prílohy** v príslušných formátoch v zmysle Príručky pre žiadateľa (.pdf, .xls, ...).

V Bratislave 29. marca 2021